
ԳԻՐՔԵՐՈՒ ՑՈՒՑԱՀԱՆԴԷՍԷՆ 

 
«ՏԷՐ ՀԱՅՐ, Ո՞ՒՐ Է ՋՈՒՐԻՆ ՏԵՂԸ»
 
         	Կիրակի երեկոյեան, Անթիլիասի Մայրավանքին մէջ ճեմած պահուս, երկու մանուկներ նշմարեցի, որոնք Ապրիլեան Նահատակներու մատռան մէջ ուշադրութեամբ մասունքները կը դիտէին։
         	Քանի մը վայրկեաններ ետք, «տէր հայր» ըսելով ցատկռտելով ինծի մօտեցան։ Մի քանի հարցումներ ուղղեցի եւ իմացայ, որ Պուրճ Համուտի Աքսոր Գասարճեան Ազգային Վարժարանը յաճախող քոյր-եղբայր են ու գիրք գնելու եկած են։ 
         	Ինչպէս գիտէք, տարիներու աւանդութեան համաձայն, Մեծի Տանն Կիլիկիոյ Կաթողիկոսութիւնը կը կազմակերպէ տարեկան գիրքերու ցու-ցահանդէս մը։ Որքա՜ն ուրախալի է այս օրերուն տեսնել մեր ժողովուրդի ամեն տարիքի, սեռի եւ խաւի զաւակները Անթիլիասի իրենց հաւաքական տունէն ներս՝ հայ գիրքի մտերմութեան մէջ։ Անուրանալի ճշմարտութիւն է, թէ հայութիւնը միայն իր եկեղեցիով, դպրոցով, մշակոյթով եւ ընտա-նեկան սրբութիւններով կրնայ հայօրէն գոյատեւել աշխարհի ամեն ան-կիւնները՝ իր հայ քրիստոնեայի աստուածատուր կոչումը ապրելով։ Ահա այս մարտահրաւէրին ի պատասխան պէտք է գործեն մեր բոլոր կա-ռոյցները, եւ ի մասնաւորի Հայ Եկեղեցին։ 
         	Տեսնելով, որ խօսակիցներս բաւական համարձակ են, հետա-քըրքրուեցայ իրենց դասերով եւ նախասիրած դասանիւթերով ու իմացայ, թէ երկուքն ալ հայերէնը շատ կը սիրեն, սակայն կը խորշին արաբերէնէն։ «Հայուն գլխացաւ արաբերէնը», ըսի մտովի…։
         Առաւել, իմացայ, որ դպրոցով այցելած էին արդէն ցուցահանդէսը, 3000 ոսկիի գիրք գնած եւ ապա խնդրած իրենց մօրմէն, որ դարձեալ գան եւ նոր գիրքեր գնեն։ «Մենք ամեն տարի կու գանք եւ հիմա ահագին գիրք առինք», տղան էր ըսողը։ 
         Ապա, աղջնակը հարցուց. «Ո՞ւր է ջուրին տեղը»։ Զիրենք առաջնորդե-ցի Մայր Տաճարին հիւսիսակողմը գտնուող յուշաղբիւրը եւ միաժամանակ զգուշացուցի՝ «յուսամ ջուր ըլլայ, որովհետեւ յաճախ կը կտրեն»։ Տղան էր դարձեալ խօսողը. «Վանքի՞ն ալ ջուրը կը կտրեն կոր»։ Իսկապէս ջուր չկար։ Առի զիրենք եւ գրասենեակս տարի՝ շիշով ջուր տալու համար։
         	Հազիւ գրասենեակէս ներս մտան, ամեն կողմ գիրքեր տեսնելով, աղջնակը յարեց. «Այս ի՜նչ աղուոր է, շատ գիրքեր ունիս»։ Ջուրին հետ շաքար ալ տուի իրենց եւ զիրենք ցուցահանդէս ճամբելէն ետք, խոր-հըրդածեցի՝
         	Որքա՜ն աւելի դիւրին է ֆիզիքական ջուր տալը, քան լուսաղբիւրէն այս մատղաշ սերունդին իմացական ջուր հայթայթելը…։
         	Ինչպիսի՜ մեծ պատասխանատւութեան մը կանչուած ենք մեր զաւակները հայօրէն եւ մարդկօրէն կազմաւորելու համար՝ դպրոցին, ընտանիքին, եկեղեցիին, ակումբին եւ ընկերային շրջանակին մէջ։
         	Քանի-քանի՜ գիրքերու մնայուն ցուցահանդէսներ պէտք են ոգեղէն եւ մտաւոր սնունդ մատակարարելու համար բոլորիս՝ մեծին եւ փոքրին, ու յիշեցի յամառ ընթերցող սափրիչ բարեկամս, որ այս աղջնակին «Ո՞ւր է ջուրին տեղը» հարցումին մէկ տարբերակը կ՚ուղղէ ամեն զիս տեսնելուն. «Սրբազան, այսօր ի՞նչ գիրք բերած ես ինծի»։
 
15 Նոյեմբեր 2010                                                        Նարեկ Արք. Ալեէմէզեան 

